**NOTĂ INFORMATIVĂ**

***la proiectul hotărârii Guvernului „Cu privire la aprobarea proiectului de lege pentru modificarea și completarea unor acte legislative”***

|  |
| --- |
| 1. ***Condițiile ce au impus elaborarea proiectului de act normativ și finalitățile urmărite*** |
| Reforma administrației publice este un obiectiv prioritar asumat de Guvern în Programul de activitate pe anii 2016-2018.  O primă etapă de reformare a administrației publice a fost aprobarea de către Parlament a Listei ministerelor, prin Hotărârea nr.189/2017. Pentru realizarea acestor prevederi, Guvernul a restructurat administrația publică centrală de specialitate și a determinat domeniile de activitate a ministerelor prin aprobarea regulamentelor de organizare și funcționare a acestora.  Totodată, în conformitate cu prevederile art.3 din Hotărârea nr.189/2017, Guvernul, va prezenta Parlamentului propuneri privind aducerea legislaţiei în vigoare în concordanţă cu noua structură a organelor centrale de specialitate ale administraţiei publice.  Întru executarea prevederilor menționate, a fost elaborat proiectul de lege pentru modificarea și completarea unor acte legislative, care vine cu ajustări ale prevederilor legilor la noua structură a organelor centrale de specialitate ale administrației publice, ținînd cont de noile denumiri și domenii de activitate ale ministerelor. |
| 1. ***Principalele prevederi, locul actului în sistemul de acte normative, evidenţierea elementelor noi*** |
| Prin proiectul de lege pentru modificarea și completarea unor acte legislative se propun intervenții la 276 legi în care se face referință la denumirile ministerelor de pînă la reforma administrației publice centrale de specialitate. Astfel, modificările propuse în proiect vizează schimbarea denumirilor ministerelor în conformitate noua structură a Guvernului, ținîndu-se cont de domeniile de activitate date în competența ministerelor.  De asemenea, în unele legi, avînd în vedere că sunt prevăzute sarcini/atribuții ale ministerelor care pînă la reformă erau entități separate, iar după reformă au fost restructurate într-un singur minister, a fost necesară comasarea sarcinilor prevăzute într-un singur articol, pentru a asigura corespunderea structurii și conținutului actului legislativ cerințelor stabilite de Legea privind actele legislative, nr.780/2001 (spre exemplu: art.XXVII; CI; CXCVI; CCXXVI; CCLXXV).  În unele legi, cu toate că se face referire la denumirea ministerului (Ministerul Tehnologiei Informației și Comunicațiilor), proiectul vine să substituie denumirea acestuia cu instituția publică – Agenția Servicii Publice – avînd în vedere competențele acesteia în domeniul evidenței de stat și resurselor informaționale de stat, evidenței populaţiei, a mijloacelor de transport şi a conducătorilor de autovehicule (spre exemplu: art.XXX; CXLII; CCLIIș.a).  Totodată, în art.CXXXIX, ce vizează modificarea – Legii cu privire la implementarea Convenţiei privind interzicerea dezvoltării, producerii, stocării şi folosirii armelor chimice şi distrugerea acestora, nr.358/2004, a fost expus art.39 în redacție nouă, pentru a asigura conformitatea cu prevederile art. 36 alin. (1) din Legea comunicațiilor electronice nr.241-XVI din 15 noiembrie 2007, permisul tehnic pentru utilizarea stațiilor de radiocomunicații se eliberează de către Agenţia Naţională pentru Reglementare în Comunicaţii Electronice şi Tehnologia Informaţiei. Or, nu este de competența ,,Ministerului Transporturilor și Comunicațiilor”, autorizarea folosirii de către echipa de inspecţie a mijloacelor de telecomunicaţii ale Organizaţiei pentru legături cu sediul acesteia, precum şi între membrii echipei de inspecţie.  Din care considerente art. 39 se expune în următoarea redacție:  *”Articolul 39. Competenţa Agenţiei Naţionale pentru Reglementare în Comunicaţii Electronice şi Tehnologia Informaţiei*  *Agenţia Naţională pentru Reglementare în Comunicaţii Electronice şi Tehnologia Informaţiei autorizează, în condițiile legislației în vigoare, utilizarea de către echipa de inspecţie a staţiilor de radiocomunicaţii ale Organizaţiei pentru legături cu sediul acesteia, precum şi între membrii echipei de inspecţie.”.*  De asemenea, la definitivarea proiectului s-a ținut cont și de prevederile Legii pentru modificarea și completarea unor acte legislative nr.185/2017, în contextul reformei organelor cu funcții de control.  Suplimentar menționăm, că proiectul de lege a fost avizat de către toate ministerele. Unele ministere (Ministerul Economiei și Infrastructurii și Ministerul Educației, Culturii și Cercetării) – au înaintat și avize suplimentare la cele inițiale. Propunerile înaintate de către acestea se regăsesc în tabelul de divergențe, în baza căruia a fost definitivat proiectul de lege. Proiectul a fost supus expertizei juridice și anticorupție. |
| 1. ***Descrierea gradului de compatibilitate a prevederilor proiectului cu legislația Uniunii Europene*** |
| Prezentul proiect de nu contravine legislației Uniunii Europene. |
| 1. ***Fundamentarea economico-financiară*** |
| Implementarea prevederilor proiectului nu necesită cheltuieli financiare suplimentare din bugetul de stat. |

Director **Iurie CIOCAN**

al Centrului de Implementare a Reformelor